Foto: Hina

IVAN VILIBOR SINČIĆ svega je tri dana prije izbora - 8. rujna ove godine - podnio zahtjev za upis političke stranke originalnog imena 'Živi zid - Ivan Vilibor Sinčić' u registar političkih stranaka, što je i potvrdilo Ministarstvo uprave. Taj je svoj potez pred novinarima nemušto opravdao da je riječ o 'pravnim zavrzlamama' i da se time 'pokušava osigurati'.

Ma koliko god odgovor ne bio posve jasan, Sinčić nije lagao. Tim manevrom zaista se pokušava 'osigurati', preciznije, zadržati oko 3 milijuna kuna godišnje, odnosno 12 milijuna kuna ukoliko Vlada odradi mandat do kraja pa sastav Sabora ostane nepromijenjen. Ono što na prvu zvuči komplicirano, zapravo je vrlo jednostavno:

Živi zid će mjesečno dobivati oko 245 tisuća kuna

Sinčićeva koalicija na ovim je izborima osvojila osam mandata. Ako oduzmemo Hrvoja Runtića, s kojim očito imaju priličnih komukacijskih teškoća, ostaje ih sedmero. Budući da naknada koju stranke temeljem Zakona o financiranju političkih aktivnosti dobivaju 'po glavi' zastupnika mjesečno iznose između 30 i 40 tisuća kuna (odnosno, ako računamo prosječnih 35 tisuća kuna) to znači da je Živi zid svojoj stranci priskrbio mjesečno oko 245 tisuća kuna, odnosno nešto manje od tri milijuna kuna godišnje. Odnosno 12 milijuna do kraja mandata.

Takvu teoriju je javno, na Facebooku, rastumačio i Igor Lesar, sin laburista Dragutina Lesara – inače i sam aktivan u toj stranci - te brzo izazvao brojne reakcije.

Uglavnom, sve to s milijunima Sinčiću bi bilo super da Živi zid već mjesecima ne puca po šavovima, odnosno, da njemu, Vladimiri Palfi i Ivanu Pernaru dio dojučerašnjih kolega ne osporava pravo da uopće vode i predstavljaju stanku, a što bi finalno trebao presuditi Upravni sud. (o tome nešto kasnije).

E, sad. Pravo na famozne naknade po glavi zastupnika koje smo upravo spomenuli ide listi koja je osvojila mandate, osim ako nije drugačije uređeno. Drugim riječima, procesom registracije 'nove' stranke, Sinčić je samo stvorio preduvjet upravo tog 'drugačijeg uređenja', odnosno preduvjet da se pravo isplate 'glavarine' prenese na novu stranku. Jasno, ako mu se s tim slože supredsjednici, odnosno – njegova životna družica i Ivan Pernar koji su mu ionako uzdanice u novoj stranci.

Ili najjednostavnije moguće – Ivan Vilibor Sinčić, kao supredsjednik Živog zida, potpisat će s Ivanom Viliborom Sinčićem iz stranke 'Živi zid – Ivan Vilibor Sinčić' prijenos prava na saborske glavarine.

U suprotnom, ako izgubi ovlasti nad Živim zidom, novac ostaje stranci, stranka u tuđim rukama, a… on bez saborskog novca.

Da takvo tumačenje Sinčićevog poteza nije nategnuta teorija zavjere njegovih oponenata, potvrdio nam je i Zorislav Antun Petrović, vodeći hrvatski antikorupcijski stručnjak koji se godinama bavi, kroz razne institucije i nevladine udruge, praćenjem financiranja (i) političkih stranaka.

Tekst se nastavlja ispod oglasa

"Očito je glavni motiv cijele operacije prebacivane glavarina na novu stranku kako bi se sačuvale ako trenutno čelništvo izgubi kontrolu nad originalnim Živim zidom. Obzirom na informacije dostupne javnosti, to uopće nije nemoguće", kaže Petrović.

Čeka se odluka Upravnog suda

Sad se vraćamo na onaj prijašnji dio. Naime, Sinčić, Palfi i Pernar imaju razloga strepiti pred odlukom Upravnog suda, budući da ih se prilično ozbiljno tereti da su u listopadu lani lažirali izbornu skupštinu, sami sebi dali legitimitet, razbucali dio stranačkog kadra koji im nije bio u potpunosti odan i sklon te proizveli čitav niz ozbiljnih kaznenih djela s tim u vezi. Bivši suradnici prijavili su ih policiji, Uskoku i u međuvremenu održali novu izbornu skupštinu te izabrali novo vodstvo koje Sinčić i družina, jasno, ne priznaju.

Optužbe su frcale sa svih strana, možda najveselija od njih je da Sinčić oponente optužuje za šurovanje s HDZ-om i Milijanom Brkićem, ovi drugi pak Sinčića prokazuju da se nalazi na večerama sa Zoranom Milanovićem.

U međuvremenu je Ministarstvo uprave izdalo rješenje - bez obzira na more dokaza po kojima je Sinčić u krivu, a ne oštećen - da će Sinčić voditi Živi zid dok Sud ne utvrdi da je lažirao dokumentaciju. Vrijeme mu curi, a upućeni tvrde da je ishod potpuno neupitan. Dokaza da se Sinčić ipak previše zaigrao, navodno je i više nego dovoljno. A krivotvorenja isprava ozbiljno su kazneno djelo za koje je zapriječena kazna zatvora, za neke i do pet godina.

> IMAMO DOKUMENTE Sinčić će voditi Živi zid dok sud ne utvrdi je li krivotvorio potpise

Svađa bračnih parova

I kao da mu sve to skupa nije dosta, Živi zid je odmah nakon izbora 'aktivirao' još jedan front. Naime, sa Sinčićem i njegovom, kažu, glasnijom polovicom Vladimirom Palfi posla više neće imati ni jedan od četvorice supredsjednika Hrvoje Runtić i njegova životna partnerica Mihaela Varga, također članica stanke. Iako sukob tu sad već poprima dimenzije familijarne svađe dva bračna para, optužbama i uvredama, uglavnom na društvenim mrežama, nema kraja.

Inače, Runtić kaže da je znao da postoji ideja o osnivanju nove stranke, za slučaj da Sud zaključi kako Sinčić i njegovi nemaju legitimitet voditi stranku. No, osnivanje nove stranke (tri dana prije izbora?!, op.a.) s tim obrazloženjem prilično je naivno; Sinčić je zahtjev predao u četvrtak pa je stvarno nevjerojatno da itko može živjeti u uvjerenju da bi registracija stranke bila gotova od četvrtka – do nedjelje. Tim više što je Državno izborno povjerenstvo zaprimilo je 177 kandidacijskih lista skoro mjesec dana ranije, 15. kolovoza i apsurdna je ikakva zamisao da bi se po tome išta mijenjalo.

Inače, koaliciji dijelom koje je i Živi zid pripada i jednokratna naknada od milijun kuna temeljem Zakona o financiranju političkih aktivnosti i izborne promidžbe, odnosno 135 tisuća kuna po glavi zastupnika. Međutim, taj novac bi se trebao podijeliti jednako na sve koalicijske partnere, dakle na sve članove koalicije Jedina opcija.

Ivan Vilibor Sinčić nam se nije javljao na poziv, nego nam je na SMS poruku poslao broj na koji da se javimo. Stanoviti Nikša, koji nam se javio na telefon, pokušao nam je objasniti kako je proces registracije nove stranke samo proces prelaska s razine aktivizma na stranačku te kako je riječ o rebrandingu Živog zida. Na konkretno pitanje o tijeku novca, odnosno, mogućnosti da Sinčić – ukoliko mu sud ospori legitimitet u vođenju 'starog' Živog zida naprosto izgubi pravo na milijune, naš sugovornik kaže: "Pitate mene, a sve znate… O tome će biti govora kad u stranci to budu dozvolili."